LATVIJAS REPUBLIKAS MINISTRU KABINETS

2015.gada . Noteikumi Nr.

Rīgā (prot.Nr. , . §)

**Eiropas Savienības Strukturālo un investīciju fondu mērķa "Eiropas teritoriālā sadarbība" programmu finansēto projektu finanšu kontroles kārtība**

*Izdoti saskaņā ar Eiropas Strukturālo un*

*investīciju fondu mērķa "Eiropas teritoriālā sadarbība"*

 *programmu vadības likuma 15.panta piekto punktu*

I Vispārīgie jautājumi

1. Noteikumi nosaka kārtību, kādā tiek veikta Eiropas Savienības Strukturālo un investīciju fondu mērķa "Eiropas teritoriālā sadarbība" programmu (turpmāk – ETS programmas) finansēto projektu finanšu kontrole.
2. ETS programmu finansētie projekti šo noteikumu izpratnē ir Latvijas partneru (turpmāk – Latvijas finansējuma saņēmēji) īstenotie sadarbības projekti un ETS programmu īstenošanā iesaistīto institūciju (turpmāk – programmas institūcija) veiktās darbības, kas tiek finansētas no attiecīgās ETS programmas tehniskās palīdzības līdzekļiem.
3. Vides aizsardzības un reģionālās attīstības ministrija (turpmāk – finanšu kontroles institūcija) nodrošina finanšu kontroli šādās ETS programmās:
	1. Latvijas finansējuma saņēmēju projektu ietvaros radušos izdevumu pārbaudi:
		1. Latvijas – Lietuvas pārrobežu sadarbības programmā (Interreg V-A LV-LT - Latvija – Lietuva);
		2. Igaunijas – Latvijas pārrobežu sadarbības programmā (Interreg V-A EE-LV - Igaunija – Latvija);
		3. Centrālā Baltijas jūras reģiona pārrobežu sadarbības programmā (Interreg V-A Somija – Igaunija – Latvija – Zviedrija (Centrālbaltija));
		4. Baltijas jūras reģiona transnacionālās sadarbības programmā (Interreg V-B Baltijas jūra);
		5. URBACT III starpreģionu sadarbības programmā (URBACT);
		6. INTERREG EUROPE starpreģionu sadarbības programmā (INTERREG EUROPE).
	2. Tehniskās palīdzības līdzekļu izlietošanas pārbaudi:
		1. Latvijas – Lietuvas pārrobežu sadarbības programmas vadošās iestādes, revīzijas iestādes, kopīgā sekretariāta izmaksas;
		2. Igaunijas – Latvijas pārrobežu sadarbības programmas Informācijas punkta izmaksas;
		3. Centrālā Baltijas jūras reģiona pārrobežu sadarbības programmas Informācijas punkta izmaksas;
		4. Baltijas jūras reģiona transnacionālās sadarbības programmas Kopīgā Sekretariāta Rīgas biroja izmaksas;
		5. Starpreģionu sadarbības programmas URBACT III Informācijas punkta izmaksas;
		6. Starpreģionu sadarbības programmas INTERREG EUROPE Informācijas punkta izmaksas.
4. Finanšu kontrole nodrošina projekta ietvaros piemēroto procedūru atbilstības pārbaudi, veikto izmaksu uzskaites un atbilstības projekta aktivitātēm pārbaudi un tā tiek veikta saskaņā ar Eiropas Parlamenta un Padomes 2013.gada 17.septembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, Eiropas Parlamenta un Padomes 2013. gada 17. decembra Regula (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi „Eiropas teritoriālā sadarbība”, Eiropas Komisijas 2014.gada 4.marta Deleģētajā Regulā (ES) Nr. 481/2014, ar ko papildina Eiropas Parlamenta un Padomes Regulu (ES) Nr. 1299/2013 attiecībā uz īpašiem noteikumiem par sadarbības programmu izdevumu atbilstību, un  Latvijas Republikas normatīvajos aktos, kuri reglamentē projekta ietvaros veicamās darbības, noteikto, kā arī,  ņemot vērā attiecīgās ETS programmas ieviešanas nosacījumu vadlīnijas (turpmāk – ETS programmas vadlīnijas) un finansēšanas līguma prasības.
5. Finanšu kontrole ietver:
	1. Latvijas finansējuma saņēmēja projekta ietvaros plānoto izlases iepirkumu dokumentācijas pārbaudes pēc iepirkuma izsludināšanas un iepirkumu procedūras norises pārbaudes pirms iepirkuma līguma noslēgšanas (turpmāk – iepirkumu pirmspārbaudes);
	2. izmaksu pārbaudi, kas iekļautas Latvijas finansējuma saņēmēja vai programmas institūcijas projekta progresa pārskatā par īstenotajām projekta aktivitātēm un veiktajām izmaksām (turpmāk – progresa pārskats) atbilstoši ETS programmu vadlīnijās noteiktajiem pārbaudes veidiem vai finanšu kontroles institūcijas veiktajai izlasei, ja to pieļauj ETS programmas vadlīnijās minētie nosacījumi;
	3. konsolidēto pārskata pārbaudi par attiecīgo pārskata periodu (turpmāk – konsolidētais pārskats), ja Latvijas finansējuma saņēmējs ir projekta vadošais partneris un ja tas ir nepieciešams saskaņā ar ETS programmas vadlīnijās noteikto;
	4. izlases pārbaudi projekta īstenošanas vietā pie Latvijas finansējuma saņēmēja vai programmas institūcijas.
6. Finanšu kontroles institūcija šo noteikumu 5.punktā minētās finanšu kontroles ietvaros pārbauda, vai:
	1. Latvijas finansējuma saņēmējs vai programmas institūcija nodrošina, lai atbilstoši normatīvajiem aktiem par dokumentu uzkrāšanu, uzskaiti, saglabāšanu un izmantošanu tiktu glabāti ar projekta īstenošanu saistītie dokumentu oriģināli un to atvasinājumi ar juridisku spēku;
	2. veiktie darbi, piegādes, maksājumi un sniegtie pakalpojumi atbilst projektā paredzētajam;
	3. saskaņā ar ETS programmu vadlīnijās noteikto projekta attiecināmajās izmaksās nav iekļautas Latvijas finansējuma saņēmēja pamatdarbības izmaksas vai no citiem Eiropas Savienības, starptautiskajiem vai nacionālajiem finanšu instrumentiem līdzfinansētas izmaksas;
	4. ir ievērotas ETS programmu publicitātes prasības un prasības, kas noteiktas Eiropas Savienības tieši piemērojamos normatīvajos aktos par Eiropas Savienības Strukturālo un investīciju fondu publicitātes un informācijas prasību ievērošanu.
7. Finanšu kontroles institūcija nodrošina finanšu kontroles sistēmas izveidošanu un uzturēšanu, izstrādā un savā tīmekļa vietnē publicē vadlīnijas Latvijas finansējuma saņēmējiem pareizai finanšu pārvaldībai ETS programmu un projektu īstenošanā, nepieciešamības gadījumā nodrošinot to aktualizēšanu.
8. Finanšu kontroles institūcija gala atzinumu Latvijas finansējuma saņēmējiem par progresa pārskatu izsniedz trīs mēnešu laikā, bet programmas institūcijām - divu mēnešu laikā no progresa pārskata saņemšanas dienas, ja ETS programmas vadlīnijās nosacījumi neparedz citādu termiņu. Šajā punktā minētie termiņi apstājas ar brīdi, kad Latvijas finansējuma saņēmējam vai programmas institūcijai ir pieprasīta papildu informācija un atsākas ar to brīdi, kad finanšu kontroles institūcija saņem pieprasīto papildu informāciju no Latvijas finansējuma saņēmēja vai programmas institūcijas, ja tas ir paredzēts ETS programmas vadlīnijās.
9. Latvijas finansējuma saņēmējam ir pienākums piecu darba dienu laikā informēt finanšu kontroles institūciju par šādu līgumu noslēgšanu un iesniegt to kopijas:
	1. līgums ar ETS programmas Vadošo iestādi par programmas līdzfinansējuma piešķiršanu (turpmāk – finansēšanas līgums);
	2. līgums starp projekta partneriem par projekta ieviešanu (turpmāk – partnerības līgums).
10. Programmas institūcijai ir pienākums piecu darba dienu laikā informēt finanšu kontroles institūciju par ETS programmas tehniskās palīdzības ikgadējā budžeta apstiprināšanu un iesniegt tā kopiju.
11. Finanšu kontroles institūcija 20 darba dienu laikā pēc finansēšanas līguma un partnerības līguma saņemšanas no Latvijas finansējuma saņēmēja atbilstoši šo noteikumu 9.punktā minētajam vai pēc apstiprinātā tehniskās palīdzības budžeta saņemšanas no programmas institūcijas atbilstoši šo noteikumu 10.punktā minētajam, nosaka projekta risku – zems vai augsts, kuru finanšu kontroles institūcija pārskata vismaz reizi projekta īstenošanas gadā.
12. Ja finanšu kontroles institūcija konstatē, ka pilnībā vai daļēji nav ievērotas tieši piemērojamos Eiropas Savienības, Latvijas Republikas normatīvajos aktos, ETS programmu vadlīnijās, finansēšanas līgumā vai partnerības līgumā noteiktās prasības, atkarībā no pārkāpuma apmēra un rakstura:
	1. samazina progresa pārskatā iekļautās attiecināmās izmaksas par summu kas atbilst neatbilstoši veikto izmaksu apjomam;
	2. piemēro finanšu korekciju saskaņā ar ETS programmu vadlīnijās noteikto vai publiskā iepirkuma noteikumu neievērošanas gadījumā saskaņā ar COCOF pamatnostādnēm par tādu finanšu korekciju noteikšanu, kuras publiskā iepirkuma noteikumu neievērošanas gadījumā veic attiecībā uz izdevumiem, ko finansē Eiropas Savienība saskaņā ar dalīto pārvaldību, ja konstatē, ka neatbilstoši veikto izmaksu summu nav iespējams konkrēti noteikt vai būtu nesamērīgi samazināt projekta attiecināmo izmaksu summu.

**II Iepirkumu pirmspārbaudes nodrošināšana**

1. Latvijas finansējuma saņēmējs, uzsākot projekta ieviešanu, desmit darba dienu laikā no finansēšanas līguma noslēgšanas dienas iesniedz finanšu kontroles institūcijai projekta iepirkuma plānu (1.pielikums). Ja projekta ieviešanas laikā tiek veiktas izmaiņas projektā, kas ietekmē Latvijas finansējuma saņēmēja projekta iepirkumu plānā minēto informāciju vai projekta iepirkumu plānā ir nepieciešams veikt citas izmaiņas, Latvijas finansējuma saņēmējs projekta iepirkuma plānu aktualizē un iesniedz finanšu kontroles institūcijā desmit darba dienu laikā no dienas, kad veikti grozījumi projektā vai radusies nepieciešamība veikt tajā citas izmaiņas.
2. Finanšu kontroles institūcija, pamatojoties uz projekta aktuālā iepirkumu plānā minēto informāciju, nodrošina iepirkumu pirmspārbaužu plānošanu.
3. Finanšu kontroles institūcija izlases veidā veic projekta iepirkumu plānā minēto projektu iepirkumu pirmspārbaudes. Latvijas finansējuma saņēmēja pienākums ir finanšu kontroles institūcijas noteiktajā termiņā iesniegt tās pieprasīto informāciju projekta iepirkumu pirmspārbaužu veikšanai.
4. Finanšu kontroles institūcijapēc projekta iepirkumu pirmspārbaudes veikšanas vai iepirkuma pirmspārbaudes gala lēmuma pieņemšanai nepieciešamo dokumentu vai informācijas saņemšanas 20 darba dienu laikā sniedz Latvijas finansējuma saņēmējam atzinumu:
	1. pozitīvs atzinums – ja iepirkumā nav konstatēti pārkāpumi vai konstatētie pārkāpumi nav būtiski un nevar ietekmēt lēmumu par līguma slēgšanas tiesību piešķiršanu;
	2. atzinums ar iebildumiem – ja iepirkumā ir konstatēti pārkāpumi, bet tos ir iespējams novērst iepirkuma procedūras laikā;
	3. negatīvs atzinums – ja iepirkumā ir konstatēti tādi pārkāpumi, kurus nav iespējams novērst uzsāktās iepirkuma procedūras laikā un kuri var ietekmēt lēmumu par iepirkuma tiesību piešķiršanu.
5. Ja finanšu kontroles institūcija par projekta iepirkumā konstatētajiem pārkāpumiem ir sniegusi atzinumu ar iebildumiem, Latvijas finansējuma saņēmējs 20 darba dienu laikā pēc atzinuma saņemšanas sagatavo un iesniedz finanšu kontroles institūcijai rakstisku informāciju par projekta iepirkumā konstatēto pārkāpumu novēršanu.
6. Finanšu kontroles institūcija pārbauda vai Latvijas finansējuma saņēmējs ir novērsis atzinumā minētos pārkāpumus, un sniedz vienu no šādiem atzinumiem šo noteikumu 16.punktā noteiktajā termiņā:
	1. pozitīvu atzinumu, ja Latvijas finansējuma saņēmējs ir novērsis atzinumā minētos pārkāpumus;
	2. negatīvu atzinumu, ja Latvijas finansējuma saņēmējs nav novērsis atzinumā minētos pārkāpumus.

**III Progresa pārskatu pārbaudes nodrošināšana**

1. Latvijas finansējuma saņēmējs vai programmas institūcija 10 darba dienu laikā, ja ETS programmu vadlīnijās nav noteikts cits iesniegšanas termiņš, pēc attiecīgā projekta pārskata perioda beigām iesniedz finanšu kontroles institūcijā šo noteikumu 5.2.apakšpunktā minēto progresa pārskatu, pievienojot izmaksu pamatojošos dokumentus par attiecīgajā pārskata periodā ieviestajām projekta aktivitātēm un veiktajām izmaksām atbilstoši šo noteikumu 7. punktā minētajām vadlīnijām Latvijas finansējuma saņēmējiem pareizai finanšu pārvaldībai ETS programmu un projektu īstenošanā.
2. Ja Latvijas finansējuma saņēmējs ir projekta vadošais partneris, pēc visu projekta partneru finanšu kontroles institūciju izsniegto atzinumu par progresa pārskatā iekļauto izmaksu attiecināmību saņemšanas iesniedz finanšu kontroles institūcijā šo noteikumu 5.3.apakšpunktā minēto konsolidēto pārskatu, ja tas ir nepieciešams saskaņā ar ETS programmas vadlīniju nosacījumiem, ne vēlāk kā 10 darba dienas pirms tā iesniegšanas termiņa konkrētās teritoriālās sadarbības programmas apvienotajā tehniskajā sekretariātā, ja ETS programmā nav noteikts cits iesniegšanas termiņš.
3. Finanšu kontroles institūcija sniedz atbildi par to, vai par iesniegto pārskatu ir nepieciešama papildus informācija atbilstoši šo noteikumu 22.punktā minētajam, šādos termiņos:
	1. ne vēlāk kā 30 darba dienu laikā pēc šo noteikumu 5.2.apakšpunktā minētā pārskata saņemšanas;
	2. ne vēlāk kā 5 darba dienu laikā pēc šo noteikumu 5.3.apakšpunktā minētā konsolidētā pārskata saņemšanas no Latvijas finansējuma saņēmēja;
	3. ne vēlāk kā 20 darba dienu laikā pēc šo noteikumu 5.2.apakšpunktā minētā pārskata saņemšanas no programmas institūcijas.
4. Ja pārbaudes laikā konstatē, ka atzinuma sniegšanai par izmaksu attiecināmību ir nepieciešami precizējumi, finanšu kontroles institūcija pieprasa no Latvijas finansējuma saņēmēja vai programmas institūcijas precizētu pārskatu vai izmaksu pamatojošo dokumentāciju.
5. Latvijas finansējuma saņēmējs vai programmas institūcija iesniedz šo noteikumu 22.punktā minēto informāciju un dokumentus 10 darba dienu laikā no to pieprasīšanas brīža. Gadījumā, ja objektīvu iemeslu dēļ tas nav iespējams, Latvijas finansējuma saņēmējs vai programmas institūcija nekavējoties informē par to finanšu kontroles institūciju, vienojoties par jaunu termiņu informācijas un dokumentu iesniegšanai, bet ne vēlāk kā 20 darba dienas pirms šo noteikumu 8.punktā noteiktā termiņa.

**IV Pārbaudes projekta īstenošanas vietā** **nodrošināšana**

1. Finanšu kontroles institūcija saskaņā ar nacionālās iestādes pieprasījumu vai izlases veidā, pamatojoties uz risku analīzi, veic pārbaudi projekta īstenošanas vietā pie Latvijas finansējuma saņēmēja vai programmas institūcijas:
	1. vismaz reizi projekta īstenošanas laikā augsta riska projektiem;
	2. ar nejaušās izlases metodi izvēlētiem zema riska projektiem, nodrošinot, ka pārbaudes veikšanai var izvēlēties jebkuru zema riska projektu.
2. Ja ETS programmas vadlīnijās ir noteikts cits apjoms pārbaužu projekta īstenošanas vietā veikšanai, tad finanšu kontroles institūcija nodrošina ETS programmas vadlīnijās noteikto.
3. Finanšu kontroles institūcija piecas darba dienas pirms plānotās pārbaudes projekta īstenošanas vietā (izņemot šo noteikumu 27.punktā minētās pārbaudes) par to informē Latvijas finansējuma saņēmēju vai programmas institūciju.
4. Finanšu kontroles institūcija izņēmuma gadījumos neinformē Latvijas finansējuma saņēmēju vai programmas institūciju par pārbaudi projekta īstenošanas vietā šādos gadījumos:
	1. projekta ietvaros organizēto pasākumu laikā (piemēram, semināru, kursu, instruktāžas);
	2. lai pārliecinātos, vai projekta mērķa sasniegšanai projekta ietvaros iegādātās vai nomātās materiālās vērtības atrodas projektā paredzētajā vietā un atbilstoši tiek izmantotas;
	3. lai pārliecinātos, vai projekta ietvaros veikto darbu izpilde notiek projekta īstenošanas vietā un laikā;
	4. citos gadījumos, kad projekta ietvaros veiktās darbības īstumu pēc šīs darbības pabeigšanas vairs nebūtu iespējams identificēt.
5. Latvijas finansējuma saņēmējs vai programmas institūcija pārbaudes laikā nodrošina finanšu kontroles veicējiem pieeju visiem ar projekta īstenošanu saistītiem dokumentiem, projekta grāmatvedības sistēmai, telpām un citām materiālajām vērtībām, kas attiecas uz veicamo pārbaudi.
6. Finanšu kontroles institūcija 20 darba dienu laikā sagatavo un nosūta Latvijas finansējuma saņēmējam vai programmas institūcijai ziņojumu par veikto pārbaudi projekta īstenošanas vietā. Ja pārbaude ir veikta saskaņā ar nacionālās iestādes pieprasījumu, tad finanšu kontroles institūcija nosūta veiktās pārbaudes ziņojuma kopiju arī nacionālajai iestādei. Ziņojumā norāda informāciju par pārbaudes norisi, pārbaudes rezultātu un ieteikumus veicamajiem pasākumiem, ja pilnībā vai daļēji nav ievērotas šo noteikumu 4.punktā minēto normatīvo aktu un ETS programmu vadlīniju prasības.
7. Latvijas finansējuma saņēmējs vai programmas institūcija ievieš šo noteikumu 29.punktā minētā ziņojumā norādītos ieteikumus vai sniedz papildu skaidrojumus finanšu kontroles institūcijas noteiktajā termiņā un informē par ieviešanas statusu, nepieciešamības gadījumā pievienojot pamatojošo dokumentāciju.
8. Finanšu kontroles institūcija pēc šo noteikumu 30.punktā minētās informācijas un dokumentācijas saņemšanas no Latvijas finansējuma saņēmēja vai programmas institūcijas izvērtē to un nepieciešamības gadījumā veic atkārtotu pārbaudi projekta īstenošanas vietā, lai pilnībā pārliecinātos par pārbaudē projekta īstenošanas vietā izteikto ieteikumu atbilstošu ieviešanu.

**V Nobeiguma noteikumi**

1. Finanšu kontroles institūcija līdz kārtējā kalendārā gada 30.janvārim iesniedz nacionālajai atbildīgajai iestādei ziņojumu par iepriekšējā gadā veiktajām pārbaudēm un konstatējumiem.
2. Šo noteikumu 9.punktā minēto līgumu kopiju iesniegšana ir spēkā līdz brīdim, kad ir nodrošināta pilnīga ETS programmu informācijas sistēmas darbība.

Ministru prezidente L.Straujuma

Vides aizsardzības un reģionālās attīstības ministrs K.Gerhards

Vīza: valsts sekretārs G.Puķītis

16.02.2015.

2145

Anna Djakova

Vides aizsardzības un reģionālās attīstības ministrijas

Attīstības instrumentu departamenta

Teritoriālās sadarbības nodaļas vadītāja

tālr. 67026473, e-pasts: Anna.Djakova@varam.gov.lv

Diāna Stūrmane

Vides aizsardzības un reģionālās attīstības ministrijas

Investīciju uzraudzības departamenta

Ieviešanas sistēmas kontroles nodaļas vadītāja

 tālr. 66016761, e-pasts: Diana.Sturmane@varam.gov.lv